KOMISIJOS SPRENDIMAS
2008 m. vasario 14 d.
embrionų surinkimo ir embrionų gamybos grupių, patvirtintų trečiosiose šalyse importuoti galvijų embrionus į Bendriją, sąrašų sudarymo
(pranešta dokumentu Nr. C(2008) 517)
(Tekstas svarbus EEE)
(2008/155/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. rugsėjo 25 d. Tarybos direktyvą 89/556/EEB dėl gyvūnų sveikatos reikalavimų, reglamentuojančių Bendrijos vidaus prekybą galvijų embrionais ir jų importą iš trečiųjų šalių (1), ypač į jo 8 straipsnio 1 dalį,
kadangi:
(1)
Direktyvoje 89/556/EEB nustatytos gyvūnų sveikatos sąlygos, kuriomis vadovaujamasi Bendrijos vidaus prekyboje bei importuojant iš trečiųjų šalių šviežius bei šaldytus galvijų embrionus.
(2)
1992 m. liepos 30 d. Komisijos sprendime 92/452/EEB dėl embrionų surinkimo ir embrionų gamybos grupių, patvirtintų trečiosiose šalyse eksportuoti galvijų embrionus į Bendriją, sąrašų sudarymo (2) nustatyta, kad valstybės narės gali importuoti embrionus tik iš tų trečiųjų šalių, kuriose juos surinko, apdorojo ir saugojo to sprendimo priedo sąrašuose nurodytos embrionų surinkimo grupės.
(3)
2006 m. sausio 4 d. Komisijos sprendime 2006/168/EB, nustatančiame gyvūnų sveikatos ir veterinarinio sertifikavimo reikalavimus galvijų embrionų importui į Bendriją ir panaikinančiame Sprendimą 2005/217/EB (3), nustatoma, kad valstybės narės leidžia importuoti galvijų embrionus, kuriuos to sprendimo I priede išvardytose trečiosiose šalyse surenka arba pagamina patvirtintos embrionų surinkimo arba gamybos grupės, išvardytos Sprendimo 92/452/EEB priede.
(4)
Naujoji Zelandija paprašė iš Sprendimo 92/452/EEB priedo išbraukti vieną embrionų surinkimo grupę iš šios šalies grupių sąrašo.
(5)
Argentina, Australija, Kanada, Šveicarija ir Jungtinės Amerikos Valstijos taip pat paprašė padaryti daug pakeitimų, susijusių su šių šalių embrionų surinkimo ir embrionų gamybos grupių duomenimis Sprendimo 92/452/EEB priedo sąraše. Jos taip pat pateikė garantijas, kad prie sąrašo pridedamos grupės laikysis Direktyvoje 89/556/EEB nustatytų atitinkamų taisyklių. Šio sprendimo priede išvardytos embrionų surinkimo ir embrionų gamybos grupės atitinka Direktyvos 89/556/EEB embrionų surinkimo, apdorojimo, saugojimo bei transportavimo sąlygas. Kaip nurodyta minėtoje direktyvoje, jas patvirtino tų trečiųjų šalių kompetentingos institucijos.
(6)
Siekiant Bendrijos teisės aktų aiškumo, Sprendimas 92/452/EEB turėtų būti panaikintas ir pakeistas šiuo sprendimu.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti galvijų embrionus tik iš tų trečiųjų šalių, kuriose juos surinko, apdorojo ir saugojo priedo sąraše nurodytos embrionų surinkimo ir embrionų gamybos grupės.
2 straipsnis
Sprendimas 92/452/EEB panaikinamas.
3 straipsnis
Šis sprendimas skirtas valstybėms narėms.
Priimta Briuselyje, 2008 m. vasario 14 d.